**Μουσικός περίπατος**

**στο Μουσείο Ακρόπολης  
με την Κρατική Ορχήστρα Αθηνών**

*Δευτέρα 31 Μαρτίου 2025*

Το Μουσείο Ακρόπολης υποδέχεται την άνοιξη με μουσική στην Αίθουσα του Παρθενώνα, **την Δευτέρα 31 Μαρτίου 2025**, στο πλαίσιο του κύκλου«Μουσικοί Περίπατοι» που οργανώνει η **Κρατική Ορχήστρα Αθηνών**.

Η φετινή εκδήλωση σηματοδοτείται από ένα πρόγραμμα που παρουσιάζει το ευρύτατο φάσμα του Μοντερνισμού στη Μουσική. Με τον αμφίσημο τίτλο «Δυστ(ρ)οπία», η επιλογή των έργων υποδεικνύει την ευρύτητα του μεγαλύτερου καλλιτεχνικού ρεύματος του 20ού αιώνα, που σφράγισε όλες τις μετέπειτα εξελίξεις και άφησε ανεξίτηλο στίγμα στην Ιστορία της Τέχνης. Ξεκινώντας από τη δημιουργία μιας πράγματι δυστοπικής πραγματικότητας, οι συνθέτες του Μοντερνισμού κατευθύνθηκαν προς πολλά διαφορετικά μονοπάτια. Άλλες φορές χρησιμοποιούν τη μουσική του παρελθόντος για να κατασκευάσουν έναν νέο, πολυσυλλεκτικό κόσμο όπως στην περίπτωση του Σνίττκε, άλλες φορές πάλι για να την παρωδήσουν όπως ο Χίντεμιτ στο χιουμοριστικό πρώτο έργο του προγράμματος. Όσο και αν η ατμόσφαιρα ήταν σκοτεινή πριν και μετά τους δύο Παγκόσμιους Πολέμους, το χιούμορ είναι ένα σημαντικό εργαλείο των συνθετών του προγράμματος, άλλοτε ως αποσυμφόρηση από τον ζόφο της εποχής, άλλοτε πάλι ως πικρός κυνισμός. Όσο λοιπόν και αν η μουσική της εποχής μοιάζει «δύστροπη» για κάποιους ακροατές, ο διάχυτος λυρισμός του Κουαρτέτου του Χίντεμιτ, η ζωντάνια και οι ποικίλοι χαρακτήρες της μουσικής του Μαρτινού, αλλά και η υπερβατική πνευματικότητα του Σνίττκε προσεγγίζουν και αγγίζουν το κοινό με πολλούς τρόπους.

Οι καταξιωμένοι μουσικοί της Κρατικής Ορχήστρας Αθηνών θα παρουσιάσουν τα εξής έργα:

**ΠΑΟΥΛ ΧΙΝΤΕΜΙΤ (1895-1963)**Εισαγωγή στον *Ιπτάμενο Ολλανδό* του Ριχάρδου Βάγκνερ παιγμένη πρίμα βίστα από ερασιτεχνική κομπανία στη βρυσούλα του χωριού, στις επτά το πρωί

Κουαρτέτο για κλαρινέτο, βιολί, βιολοντσέλο και πιάνο

**ΜΠΟΧΟΥΣΛΑΒ ΜΑΡΤΙΝΟΥ (1890-1959)**Κουαρτέτο εγχόρδων αρ. 3

**ΑΛΦΡΕΝΤ ΣΝΙΤΤΚΕ (1934-1998)**Κουαρτέτο εγχόρδων αρ. 3

Στην εκδήλωση συμμετέχουν:   
Βασίλης Σούκας (βιολί), Ιορδάνης Σάντος-Μαστραλέξης (βιολί),   
Ενκέλα Κοκολάνη (βιόλα), Άγγελος Λιακάκης (βιολοντσέλο), Κώστας Τζέκος (κλαρινέτο), Θοδωρής Ιωσηφίδης (πιάνο)

**ΠΛΗΡΟΦΟΡΙΕΣ ΕΙΣΙΤΗΡΙΩΝ:**

Λόγω περιορισμένης διαθεσιμότητας, για την εξασφάλιση της συμμετοχής σας στην εκδήλωση απαιτείται **ηλεκτρονική κράτηση θέσης** στο [**events.theacropolismuseum.gr**](https://events.theacropolismuseum.gr/) **και προμήθεια εισιτηρίου 10 ευρώ** από τα ταμεία του Μουσείου **την ημέρα της εκδήλωσης** **από τις 5:00 μ.μ. έως τις 5:30 μ.μ.,** με την επίδειξη του κωδικού κράτησης στα ταμεία με τη σήμανση 6, 7 και 8. Σε περίπτωση που δεν παραλάβετε το εισιτήριό σας έγκαιρα, η θέση αποδεσμεύεται και διατίθεται σε επόμενο επισκέπτη. Για τη συμμετοχή σας είναι απαραίτητη η επίδειξη του εισιτηρίου σας στο Γραφείο Πληροφοριών.

Η εκδήλωση περιλαμβάνει περιήγηση στους εκθεσιακούς χώρους με Αρχαιολόγο του Μουσείου **στις 5:30 μ.μ.** και την μουσική εκδήλωση **στις 7 μ.μ.** στην Αίθουσα του Παρθενώνα.

Υπενθυμίζεται ότι την Τρίτη 1 Απριλίου 2025 ξεκινάει το **θερινό ωράριο λειτουργίας** του Μουσείου (1/4– 31/10: Δευτέρα 9:00 π.μ. - 5:00 μ.μ., Τρίτη, Τετάρτη, Πέμπτη, Σάββατο & Κυριακή 9:00 π.μ. - 8:00 μ.μ., ενώ την Παρασκευή 9:00 π.μ. - 10:00 μ.μ.).

Το **εστιατόριο** του Μουσείου είναι ανοιχτό τις ώρες λειτουργίας του Μουσείου, ενώ **κάθε Παρασκευή και Σάββατο είναι ανοιχτό ως τις 12 μεσάνυχτα**. Τηλεφωνικές κρατήσεις στο 210 9000915.